## Pravilnik o razvrstavanju i kategorizaciji luka nautičkog turizma

### NN 142/1999 (22.12.1999.), Pravilnik o razvrstavanju i kategorizaciji luka nautičkog turizma

# MINISTARSTVO TURIZMA

Na temelju odredbi članka 55. stavka 4. Zakona o turističkoj
djelatnosti (»Narodne novine«, broj: 8/96 i 76/98),
ministar turizma donosi

## PRAVILNIK

### O RAZVRSTAVANJU I KATEGORIZACIJI LUKA NAUTIČKOG TURIZMA

I. OPĆE ODREDBE

Članak 1.

Ovim Pravilnikom propisuju se vrste luka nautičkog turizma,
minimalni uvjeti koje moraju ispunjavati luke nautičkog
turizma, kategorije i način kategorizacije luka nautičkog
turizma.

Članak 2.

(1) Luka nautičkog turizma u smislu ovog Pravilnika je
turistički objekt koji u poslovnom, prostornom, građevinskom
i funkcionalnom pogledu čini cjelinu ili koji u okviru
šire prostorne cjeline ima izdvojeni dio i potrebite uvjete
za potrebe nautičkog turizma i turista - nautičara.

(2) U luci nautičkog turizma pružaju se turističke
usluge u nautičkom turizmu i druge - nadopunjujuće
usluge turistima-nautičarima (trgovačke, ugostiteljske
i dr.).

(3) Lukom nautičkog turizma posluju pravne ili fizičke
osobe (trgovačka društva, trgovci pojedinci i obrtnici)
koje ispunjavaju uvjete propisane za obavljanje turističke
djelatnosti.

(4) Temeljem sporazuma s pravnom ili fizičkom osobom iz
stavka 3. ovog članka nadopunjujuće usluge turistima-nautičarima
u luci nautičkog turizma mogu pružati druge pravne
i fizičke osobe.

(5) Nadopunjujuće usluge iz stavka 2. ovog članka
moraju se pružati po pravilima struke i u skladu s posebnim
propisima koji se odnose na pružanje svake pojedine usluge.

II. RAZVRSTAVANJE I KATEGORIJE LUKA NAUTIČKOG TURIZMA

Članak 3.

(1) Luke nautičkog turizma razvrstavaju se u određenu
vrstu. Vrsta luke nautičkog turizma određuje se prema
vrsti usluga koje se u luci pružaju.

(2) Svaka pojedina vrsta luka nautičkog turizma ovisno
o vrsti usluga koje pruža, mora ispunjavati minimalne uvjete
u pogledu izgradnje, uređenja i opreme, propisane ovim Pravilnikom
i drugim posebnim propisima.

(3) Luka nautičkog turizma koja ne ispunjava minimalne
uvjete propisane ovim Pravilnikom za pojedinu vrstu luke nautičkog
turizma, ne može poslovati pod nazivom te vrste luke.

Članak 4.

Luke nautičkog turizma razvrstavaju se u sljedeće
vrste:

- sidrište

- privezište

- suha marina i

- marina.

Članak 5.

Sidrište je dio vodenog prostora pogodan za sidrenje plovnih
objekata u uvali zaštićenoj od nevremena.

Članak 6.

Privezište je dio vodenog prostora i dio obale, uređen
za pristajanje plovnih objekata i opremljen priveznim sustavom.
Ako mogućnosti vodenog prostora privezišta dozvoljavaju,
u dijelu vodenog prostora privezišta može se označiti
i mjesto gdje je dozvoljeno sidrenje plovnih objekata.

Članak 7.

Suha marina je dio obale odnosno kopna posebno ograđen i uređen
za pružanje usluga ostave i čuvanja plovnih objekata,
te pružanje usluga transporta plovnog objekta u vodeni prostor
ili iz vodenog prostora do suhe marine.

Članak 8.

Marina je dio vodenog prostora i obale posebno izgrađen i
uređen za pružanje usluga veza i čuvanja plovnih
objekata, te smještaja turista - nautičara u plovnim
objektima odnosno u smještajnim objektima marine. U marinama
se pružaju i druge uobičajene usluge turistima - nautičarima,
a mogu se pružati i usluge servisiranja i održavanja
plovih objekata.

Članak 9.

(1) Luke nautičkog turizma vrste »marina« se
kategoriziraju. Marine se kategoriziraju u tri kategorije.

(2) Kategorije označavaju sljedeće standarde marina:

- prva kategorija označava marinu najvišeg standarda,

- druga kategorija označava marinu srednjeg standarda,

- treća kategorija označava marinu najnižeg
standarda.

(3) Kategorija marine utvrđuje se ovisno o ispunjavanju uvjeta
propisanih ovim Pravilnikom za pojedinu kategoriju: kvaliteti
opreme i uređenja, standardu usluga, raznovrsnosti nadopunjujućih
usluga koje se turistima-nautičarima pružaju u marini,
kao i ostalih usluga i sadržaja na raspolaganju turistima-nautičarima
u neposrednoj blizini marine, te kvaliteti održavanja marine
u cjelini.

III. MINIMALNI UVJETI KOJE MORAJU ISPUNJAVATI LUKE NAUTIČKOG
TURIZMA

Članak 10.

(1) Luke nautičkog turizma moraju ispunjavati minimalne
uvjete propisane ovim Pravilnikom, ako za pojedinu luku Pravilnikom
nije drukčije propisano. Minimalni uvjeti utvrđuju
se kao opći i posebni minimalni uvjeti:

(2) Opći minimalni uvjeti odnose se na:

- ispravnost i funkcionalnost uređaja i opreme,

- opskrbu električnom energijom,

- opskrbu higijenski ispravnom vodom,

- usluge koje se pružaju u luci,

- prostorije za osobnu higijenu turista-nautičara,

- uređaje i opremu za zaštitu okoliša,

- protupožarnu zaštitu,

- zaposlenike i

- prostorije za osobnu higijenu zaposlenika.

(3) Posebne minimalne uvjete moraju ispunjavati pojedine luke
nautičkog turizma ovisno o vrsti luke, a oni se odnose
na:

- obvezatnu strukturu uređenja i opreme,

- minimum usluga koje se u luci moraju pružati,

- minimum nadopunjujućih usluga (trgovačkih, ugostiteljskih
i drugih) koje luka mora osigurati turistima-nautičarima.

1. OPĆI MINIMALNI UVJETI

Članak 11.

Uređaji i oprema u luci nautičkog turizma trebaju biti
stalno u ispravnom i funkcionalnom stanju.

Članak 12.

Luka nautičkog turizma, osim »sidrišta«,
mora biti priključena na javnu električnu mrežu
ili na drugi odgovarajući način biti opskrbljena
električnom energijom.

Članak 13.

Luka nautičkog turizma, osim »sidrišta«,
mora stalno biti opskrbljena higijenski ispravnom vodom.

Članak 14.

Luka nautičkog turizma, osim »sidrišta«,
mora osigurati turistima-nautičarima uporabu telefona.

Članak 15.

(1) Luka nautičkog turizma, osim »sidrišta«,
mora imati najmanje jednu skupinu prostorija za osobnu higijenu
turista-nautičara, ako ovim Pravilnikom nije drukčije
propisano.

(2) Skupina prostorija iz stavka 1. ovog članka, ako ovim
Pravilnikom za pojedinu vrstu luke nije drukčije propisano,
sastoji se od:

1. Zahoda za žene kojeg čini:

- predprostor s umivaonikom, ogledalom s etažerom i priborom
za pranje i brisanje/sušenje ruku, te košem za otpatke,

- zahodska kabina sa: školjkom na ispiranje tekućom
vodom, policom za odlaganje osobnih stvari (torbice), kukom za
vješanje odjeće, košem za otpatke s poklopcem,
toaletnim papirom i četkom za čišćenje
zahodske školjke, te sredstvom za osvježavanje prostora.

2. Zahod za muškarce kojeg čini:

- predprostor s umivaonikom s tekućom toplom i hladnom vodom,
ogledalom s etažerom, utičnicom s priključkom
na el. energiju s naponom od 110 V, priborom za pranje i brisanje/sušenje
ruku, te košem za otpatke,

- zahodska kabina sa školjkom na ispiranje tekućom
vodom, s toaletnim papirom i četkom za čišćenje
zahodske školjke, te sredstvom za osvježavanje prostora
i kukom za vješanje odjeće,

- pisoar postavljen u posebnom prostoru uz zahodsku kabinu ili
u predprostoru ograđen odgovarajućom ogradom. U oba
slučaja pisoar mora biti postavljen tako da se ne vidi
izvan prostora gdje se nalazi. Školjka pisoara je zidna na
ispiranje tekućom vodom.

3. Tuš kabine odvojeno za žene i muškarce koje
se sastoje od:

- tuš kade s tušem s toplom i hladnom vodom, površine
najmanje 1,20 m².

(3) Sve prostorije za osobnu higijenu turista-nautičara
moraju imati mogućnost dobrog prozračivanja, prozore
od neprozirnog stakla ili s mogućnošću zaštite
od pogleda izvana. Moraju se održavati stalno urednima i
čistima.

Članak 16.

(1) Luka nautičkog turizma, osim »sidrišta«,
mora imati opremu i uređaje za odlaganje smeća, otpadnih
tvari i voda, te otpadnih ulja, prije odvoženja iz luke,
ako ovim Pravilnikom za pojedinu luku nije propisano drukčije.

(2) Luka nautičkog turizma, osim »sidrišta«,
mora osigurati redovito odstranjivanje iz luke svih sabranih vrsta
otpadnih tvari i smeća.

Članak 17.

Luka nautičkog turizma, »osim sidrišta«,
mora biti opremljena aparatima i drugom opremom za gašenje
požara sukladno posebnim propisima. Zaposlenici moraju biti
osposobljeni za rukovanje tim aparatima i opremom.

Članak 18.

Zaposlenici u luci nautičkog turizma, prema korisnicima
usluga obvezni su se odnositi profesionalno i korektno, te biti
uredno i primjereno odjeveni.

Članak 19.

(1) Ako luka nautičkog turizma ima do 10 zaposlenika koji
rade u jednoj smjeni mora imati jednu skupinu prostorija za osobnu
higijenu zaposlenika, ako ovim Pravilnikom nije drukčije
propisano za pojedinu vrstu luke nautičkog turizma.

(2) Skupinu prostorija za osobnu higijenu zaposlenika čini:

- Jedan predprostor u kojem je umivaonik s tekućom toplom
i hladnom vodom ogledalom s etažerom, priborom za higijenu
ruku i koš za otpatke. Iz predprostora ulazi se u zahodsku
kabinu i poseban (vizualno odijeljen) prostor u kojem se nalazi
pisoar na ispiranje tekućom vodom. Prostor s pisoarom nemaju
prostorije namijenjene za osobnu higijenu žena.

- Zahodska kabina ima zahodsku školjku na ispiranje tekućom
vodom, policu za odlaganje osobnih stvari (torbice), kuku za vješanje
odjeće, koš za otpatke s poklopcem, te toaletni papir,
četku za čišćenje zahodske školjke
i sredstvo za osvježavanje prostora.

(3) Ako luka nautičkog turizma ima više od 10 zaposlenika
koji rade u jednoj smjeni, a različitog su spola, tada
mora imati po jednu skupinu prostorija za osobnu higijenu zaposlenika
odvojeno za žene i za muškarce.

(4) Ako u jednoj smjeni radi više od 10 zaposlenika muškog
spola, tada skupina prostorija za osobnu higijenu iz stavka 1.
ovog članka treba imati dvije zahodske kabine i dva pisoara.

2. POSEBNI MINIMALNI UVJETI

*Za sidrište*

Članak 20.

Sidrište mora imati:

- dio vodenog prostora pogodan za sidrenje plovnih objekta,

- uređen jedan interventan privez s opremom za privez plovnog
objekta.

*Za privezište*

Članak 21.

Privezište mora imati:

- Dio vodenog prostora i obale izgrađen i uređen za privez
plovnih objekata koji se sastoji od sidrenog sustava pod vodom
(čelični lanci ili blokovi tzv. »corpo morto«,
položeni na morsko dno, s plutajućim bovama opremljenim
priveznim prstenima) i opreme za privez na obali odnosno gatu
- fiksnom ili plutajućem;

- Opremu za privez (osigurana mogućnost priveza najmanje
s dva konopa - jedan prema obali i jedan prema moru);

- Recepciju privezišta koja može biti i montažni
objekt, sa uobičajenom opremom potrebitom za poslovanje
i održavanje privezišta;

- Organiziranu službu prihvata i opsluživanja, te tehničke
asistencije kod priveza plovnih objekata, koja radi 24 sata;

- Jedno privezno mjesto osigurano i označeno za privez
u nuždi (interventni privez);

- Zasebno označeno (slovnom ili brojčanom oznakom)
svako privezno mjesto;

- Jednu skupinu prostorija za osobnu higijenu turista - nautičara
iz odredbi članka 15. ovog Pravilnika. Iznimno, ta skupina
prostorija ne mora imati tuš kabine i može imati kemijski
zahod ako je osigurano kontinuirano odstranjivanje fekalija na
uobičajeni tehničko-higijenski način.

*Za suhu marinu*

Članak 22.

Suha marina mora imati:

- Ograđen prostor za ostavu plovnih objekata, osvijetljen;

- Recepciju/portirnicu za prihvat plovnih objekata (koja može
biti i montažni objekt) sa potrebitom opremom za poslovanje
i održavanje suhe marine;

- Čuvarsku službu 24 sata dnevno;

- Stalke (važe) za ostavu plovnih objekata na suhom;

- Organiziranu službu za transport plovnih objekata;

- Osiguranu mogućnost spuštanja plovnih objekata na
vodenu površinu i dizanja iz vode: škver koji može
biti i izvan ograđenog prostora marine, opremu za spuštanje
i podizanje plovnih objekata - pokretnu dizalicu i navoz s važima,
te navoz za prikolicu osobnog automobila;

- Važeću policu osiguranja za plovne objekte od rizika
krađe i oštećenja dok se nalaze u marini;

- Priključak na električnu mrežu od 220V na
svakih 20 plovnih objekata;

- Priključak na higijenski ispravnu vodu na svakih 50 plovnih
objekata;

- Jednu skupinu prostorija za osobnu higijenu turista - nautičara
na svakih 100 plovnih objekata.

*Za marinu*

Članak 23.

Ako ovim Pravilnikom nije drukčije propisano, marina mora
imati:

*I. Osnovno građevinsko uređenje objekta:*

- Razvijeni i izgrađeni dio vodene površine i obale:
gat (fiksni ili plutajući) odnosno mostić, mulo, lukobran,
valobran i sl.;

- Vezove za privez plovnih objekata;

- Lučka svjetla i oznake.

*II. Uređaje i opremu za vez:*

- Bitve ili prstene za privez plovnih objekata;

- Mrtvo sidro s konopima za privez;

- Vez označen brojčanom ili slovnom oznakom;

- Rasvjetna tijela za stalno osvjetljenje veza/vezova;

- Priključak na električnu energiju od 220V na svakih
20 vezova;

- Priključak na higijenski ispravnu - pitku vodu - mogućnost
priključivanja plovnih objekata, fleksibilnim crijevom
s izdancima za priključak, na svakih 25 vezova.

*III. Ostale uređaje i opremu:*

- Radnu brodicu.

*IV. Osnovne sadržaje i usluge na raspolaganju turistima
- nautičarima:*

*1. Ured uprave marine koji ima:*

1. Osnovne sadržaje-opremu ureda:

- Ured smješten u prostoriji objekta koji ne može biti
kontejnerskog tipa;

- Recepciju;

- Blagajnu;

- Opremu i pribor za pružanje prve pomoći;

- Najmanje jednu zahodsku kabinu sa školjkom na ispiranje
tekućom vodom, s policom za odlaganje osobnih stvari (torbice)
i kukom za vješanje odjeće, košem za otpatke s
poklopcem, te toaletnim papirom, četkom za čišćenje
zahodske školjke i sredstvom za osvježavanje prostora,
te predprostor s umivaonikom i priborom za održavanje higijene
ruku;

- Kolica za prijenos tereta, robe i prtljage.

2. Osnovne usluge ureda:

- Portirsku službu 24:00 sata dnevno;

- Recepcijsku službu koja radi najmanje 8 sati dnevno u tijeku
sezone;

- Mornarsko-čuvarsku službu od 0:00 do 24:00 sata;

- Meteorološko izvješće - dnevno;

*2. Prostorije za osobnu higijenu turista - nautičara:*

- Najmanje jednu skupinu prostorija za osobnu higijenu turista
- nautičara na svakih 80 vezova.

*3. Uređaje i opremu za zaštitu okoliša:*

- Plan postupanja za slučaj požara;

- Osiguranu opremu i uređaje za odlaganje smeća i otpadnih
tvari sukladno posebnim propisima - najmanje 1 spremnik za kruti
otpad zapremnine najmanje 2m³ na 50 vezova;

- Najmanje dva spremnika u marini za otpadna ulja (bačve
zapremnine do 200 litara);

- Plan postupanja za slučaj iznenadnog onečišćenja
marine s planom marine koji sadrži organizacijsku shemu postupanja
u slučaju onečišćenja, sredstva za čišćenje
i zaštitu, te označena mjesta za smještaj sredstava
za čišćenje.

*4. Telefonski i telekomunikacijski standard (telefon, telefaks,
VHF veza):*

- Najmanje jedan telefon (tipa javne govornice) na raspolaganju
turistima-nautičarima u marini izvan prostora Ureda uprave
marine.

*5. Ostale usluge (osiguranja, parkirališta i dr.):*

- Važeću policu osiguranja za plovne objekte od rizika
krađe i oštećenja dok se nalaze u marini;

- Osigurano parkiralište za automobile turista - nautičara
za najmanje 25% vezova, izuzev marina koje su u području
gdje nema automobilskog prometa i marina gdje to nije moguće
imati.

*6. Zaposlenike i prostorije za zaposlenike:*

- Zaposlenici moraju nositi bedž s imenom i prezimenom zaposlenika;

- Prostoriju za smještaj civilne i možebitne radne odjeće
i obuće i drugih osobnih predmeta zaposlenika - garderobu,
opremljenu garderobnim ormarićima, odvojeno za muškarce
i za žene, kada je u marini zaposleno više od 5 osoba
istog spola u jednoj smjeni.

*V. Ostale nadopunjujuće usluge na raspolaganju turistima
- nautičarima (trgovačke, ugostiteljske i dr.):*

*1. Osigurane trgovačke usluge:*

- Trgovinu namirnicama koja posluje najmanje 8 sati dnevno, na
udaljenosti najviše do 500 m od marine, osim u marinama na
otocima ili u nacionalnim parkovima gdje to objektivno nije moguće
osigurati.

*2. Osigurane ugostiteljske usluge:*

- Ugostiteljski objekt u kojem se pružaju najmanje usluge:
brze prehrane, te usluživanje pićima i napitcima, u
krugu marine ili u neposrednoj blizini marine (ugostiteljske usluge
u ugostiteljskim objektima može pružati i druga pravna
ili fizička osoba - ugostitelj).

Članak 24.

Uz posebne minimalne uvjete iz odredbi članka 23. ovog
Pravilnika, marina u kojoj se pružaju i usluge održavanja
i servisiranja plovnih objekata mora imati:

1. Prostor za odlaganje plovnih objekata na kopnu;

2. Uređaj za dizanje i spuštanje plovnih objekata od
najmanje 10 kn;

3. Osiguranu mogućnost korištenja servisa za popravak
i održavanje plovnih objekata i motora.

IV. UVJETI ZA KATEGORIJE MARINA

Članak 25.

(1) Pored minimalnih uvjeta (općih i posebnih) propisanih
ovim Pravilnikom marine moraju ispunjavati i uvjete kategorije
- uvjete propisane za pojedinu kategoriju u koju se kategoriziraju.

(2) Kada je pojedini od posebnih minimalnih uvjeta iz odredbi
članka 23. ovog Pravilnika drukčije propisan za
određenu kategoriju marine, tada se primjenjuje odredba propisana
za pojedinu kategoriju marine tj. uvjet kategorije.

*Marina treće kategorije*

Članak 26.

Marina treće kategorije mora ispunjavati opće minimalne
uvjete i posebne minimalne uvjete propisane odredbama članka
23. ovog Pravilnika.

*Marina druge kategorije*

Članak 27.

Marina druge kategorije osim općih i posebnih minimalnih
uvjeta iz odredbi članka 23. ovog Pravilnika, mora ispunjavati
i uvjete za drugu kategoriju:

*I. Od osnovnog građevinskog uređenja marina mora imati:*

- Označen prostor za suhi vez;

- Odgovarajuće uređenje i opremu za suhi vez:

- Uređen prostor za podizanje na obalu i spuštanje plovnih
objekata na vodenu površinu, primjereno opremljen odgovarajućom
opremom i uređajima (najmanje jedna dizalica nepokretna ili
pokretna, navoz s važima, te navoz za prikolicu osobnog automobila).

Iznimno, odredbe ove točke ne primjenjuju se na marine
u nacionalnim parkovima.

*II. Od uređaja i opreme za vez marina mora imati:*

- Priključak na električnu energiju od 220V na svakih
10 vezova;

- Mogućnost priključka na električnu energiju
380V, 3f 50Hz 25A/h za najmanje 1% vezova;

- Priključak na higijenski ispravnu - pitku vodu - mogućnost
priključivanja plovnih objekata:

1. fleksibilnim crijevom (s izdancima za priključak) na
svakih 10 vezova i

2. fiksnim-nepomičnim razvodnikom na gatu, na priveznom
mjestu, za najmanje 3% vezova.

*III. Od osnovnih sadržaja i usluga na raspolaganju turistima
nautičarima marina mora imati:*

*1. U uredu uprave marine:*

1. Osnovne sadržaje - opremu ureda:

- Pult recepcije s pretincima s oznakama vezova ili registratore
s oznakom veza;

- Najmanje 5 sjedećih mjesta na raspolaganju turistima -
nautičarima u prostoriji gdje se nalazi recepcija;

- Klimatiziranje prostorije u kojoj se nalazi recepcija.

2. Osnovne usluge ureda:

- Recepcijsku službu koja radi najmanje 12 sati dnevno tijekom
sezone.

*2. Prostorije za osobnu higijenu turista - nautičara:*

- Najmanje jednu skupinu prostorija za osobnu higijenu turista
- nautičara na svakih 60 vezova. Zahodske kabine moraju
imati visoku zahodsku školjku (školjka sa sjedištem)
na ispiranje tekućom vodom.

*3. Uređaje i opremu za zaštitu okoliša:*

- Osiguranu opremu i uređaje za odlaganje smeća i otpadnih
tvari sukladno posebnim propisima - najmanje 1 spremnik za kruti
otpad zapremnine najmanje 2m3 na svakih 40 vezova;

- Opremu za sprečavanje širenja možebitnog zagađenja
marine koja obuhvaća:

1. brodicu na motorni pogon za dnevno skupljanje krutog plivajućeg
otpada u vodenom prostoru marine, a koja se može koristiti
i za postavljanje tzv. »plivajućih brana«,

2. plivajuću zaštitnu branu za mogućnost ograđivanja
lokalnog zagađenja najmanje dužine 50 m,

3. najmanje 100 litara disperzanata treće generacije (bio-razgradljivog),

4. mobilnu prskalicu zapremnine 10 litara za aplikaciju disperzanata,

5. najmanje 100 litara adsorbensa za čišćenje
obale i vodenog prostora od možebitnih manjih izljeva ugljikovodika.

- Odgovarajuće spremnike za prikupljanje otpadnih ulja i
drugih otpadnih tekućina - bačve zapremnine najmanje
2m3 odnosno do 2000 litara ukupno.

*4. Telefonski i telekomunikacijski standard (telefon, telefaks,
VHF veza):*

- Najmanje jedan telefon (govornica) na raspolaganju turistima-nautičarima
u marini u prostoru Ureda uprave marine;

- Najmanje dva telefona (tipa javne govornice) na raspolaganju
turistima-nautičarima na svakih 100 vezova, izvan Ureda
uprave marine ravnomjerno raspoređeni unutar prostora marine;

- Osiguran telefaks na raspolaganju turistima - nautičarima;

- Vlastita VHF radio stanica.

*5. Ostale usluge (parkiralište, osiguranje i dr.):*

- Osigurano parkiralište za automobile turista - nautičara
za najmanje 50% vezova, izuzev marina koje su u području
gdje nema automobilskog prometa i marina gdje to nije moguće
imati;

- Osiguranu prostoriju - skladište za odlaganje opreme plovnih
objekata.

*6. Zaposlenike i prostorije za zaposlenike:*

- Zaposlenici moraju biti odjeveni u službenu odjeću
s bedževima s imenom i prezimenom zaposlenika;

*IV. Od ostalih nadopunjujućih usluga na raspolaganju
turistima-nautičarima (trgovačkih, ugostiteljskih
i dr.) marina mora imati:*

*1. Osigurane trgovačke usluge:*

- Mogućnost opskrbe živežnim namirnicama u krugu
marine;

- Mogućnost opskrbe rezervnim dijelovima za plovne objekte
i nautičkom opremom, u krugu marine;

- Mogućnost opskrbe tiskom u krugu marine;

- Postaju - crpku za gorivo najviše na udaljenosti do 5nm.

Iznimno, odredbe ove točke ne primjenjuju se na marine
koje se nalaze na otocima ili u nacionalnim parkovima gdje to
objektivno nije moguće osigurati u krugu marine odnosno
na propisanoj udaljenosti.

*2. Osigurane ugostiteljske usluge:*

- Ugostiteljske objekte vrste: »restoran« i »caffe
bar« u krugu marine (ugostiteljske usluge u ugostiteljskim
objektima može pružati i druga pravna ili fizička
osoba - ugostitelj).

*3. Osigurane ostale nadopunjujuće usluge:*

- Popravka i održavanja (servisiranja) plovnih objekata;

- Popravka motora plovnih objekata;

- Elektro radionice;

- Čišćenja plovnih objekata;

- Pranja i glačanja rublja turistima - nautičarima.

Iznimno, odredbe alineje 1., 2., i 3., ove točke ne primjenjuju
se na marine koje se nalaze u nacionalnim parkovima.

*Marina prve kategorije*

Članak 28.

Marina prve kategorije osim općih i posebnih minimalnih
uvjeta iz odredbi članka 23. ovog Pravilnika, mora ispunjavati
i uvjete za prvu kategoriju:

*I. Od osnovnog građevinskog uređenja objekata marina
mora imati:*

- Označen prostor za suhi vez;

- Odgovarajuće uređenje i opremu za suhi vez;

- Uređen prostor za podizanje na obalu i spuštanje plovnih
objekata na vodenu površinu, primjereno opremljen odgovarajućom
opremom i uređajima (najmanje jedna dizalica nepokretna ili
pokretna, navoz s važima, te navoz za prikolicu osobnog automobila);

- Najmanje 2 veza za prihvat plovnih objekata dužih od 15
m.

*II. Od uređaja i opreme za vez marina mora imati:*

- Priključak na električnu energiju 220 V na svaka
tri veza;

- Mogućnost priključka na električnu energiju
380V, 3f 50 Hz 25A/h za najmanje 2% vezova;

- Priključak na higijenski ispravnu - pitku vodu - mogućnost
priključivanja plovnih objekata:

1. fleksibilnim crijevom (s izdancima za priključak) na
svakih 5 vezova i

2. fiksnim - nepomičnim razvodnikom na gatu na priveznom
mjestu za najmanje 5% vezova.

- Priključak na satelitsku TV mrežu - mogućnost
priključivanja za 3% vezova odnosno plovnih objekata;

- Osiguranu mogućnost pražnjenja spremnika otpadnih
voda s plovnog objekta - mogućnost priključivanja
na pokretnu sabirnu cisternu putem koje se otpadne vode odstranjuju
s plovnih objekata i iz kruga marine, na ekološki prihvatljiv
način.

*III. Od osnovnih sadržaja i usluga na raspolaganju turistima
nautičarima marina mora imati:*

*1. U Uredu uprave marine:*

1. Osnovne sadržaje - opremu ureda:

- Pult recepcije;

- Zasebnu policu s pretincima s oznakama vezova;

- Najmanje 10 sjedećih mjesta na raspolaganju turistima
- nautičarima u prostoriji gdje se nalazi recepcija;

- TV prijemnik;

- Klimatizaciju prostorije u kojoj se nalazi recepcija;

- Ledomat;

- Najmanje jednu zahodsku kabinu sa: visokom zahodskom školjkom
na ispiranje tekućom vodom, s policom za odlaganje osobnih
stvari (torbice), kukom za vješanje odjeće, košem
za otpatke s poklopcem, te toaletnim papirom, četkom za
čišćenje zahodske školjke i sredstvom za
osvježavanje prostora, te predprostor s umivaonikom i priborom
za održavanje higijene ruku.

2. Osnovne usluge ureda:

- Recepcijsku službu koja radi 16 sati dnevno;

*2. Prostorije za osobnu higijenu turista - nautičara:*

- Najmanje jednu skupinu prostora za osobnu higijenu turista -
nautičara na svakih 30 vezova. Zahodske kabine moraju imati
visoku zahodsku školju (školjka sa sjedištem) na
ispiranje tekućom vodom.

*3. Uređaje i opremu za zaštitu okoliša:*

- Osiguranu opremu i uređaje za odlaganje smeća i otpadnih
tvari sukladno posebnim propisima - najmanje 1 spremnik za kruti
otpad zapremnine najmanje 2 m³ na svakih 25 vezova;

- Osiguranu mogućnost pražnjenja kemijskih zahoda s
odgovarajućom higijensko-tehničkom opremom;

- Opremu za sprečavanje širenja možebitnog zagađenja
marine koja obuhvaća:

1. brodicu na motorni pogon za dnevno skupljanje krutog plivajućeg
otpada u vodenom prostoru, a koja se može koristiti i za
postavljanje tzv. »plivajućih brana«,

2. plivajuću zaštitnu branu za mogućnost ograđivanja
lokalnog zagađenja najmanje dužine 50 m,

3. najmanje 100 litara disperzanata treće generacije (bio-razgradljivog),

4. mobilnu prskalicu zapremnine 10 litara za aplikaciju disperzanata,

5. najmanje 100 litara adsorbensa za čišćenje
obale i vodenog prostora od možebitnih manjih izljeva ugljikovodika;

- Odgovarajuće spremnike za prikupljanje otpadnih ulja i
drugih otpadnih tekućina bačve zapremnine najmanje
2 m³ odnosno 2000 litara ukupno;

- Protupožarnu brodicu.

*4. Telefonski i telekomunikacijski standard (telefon, telefaks,
VHF veza):*

- Najmanje dva telefona (govornice) na raspolaganju turistima-nautičarima
u marini u prostoru Ureda uprave marine;

- Najmanje tri telefona (tipa javne govornice) na raspolaganju
turistima-nautičarima na svakih 100 vezova, izvan Ureda
uprave marine ravnomjerno raspoređeni unutar prostora marine;

- Telefaks na usluzi turistima-nautičarima;

- Vlastita VHF radio stanica.

*5. Ostale usluge (parkirališta, osiguranja i dr.):*

- Osigurano parkiralište za automobile turista-nautičara
za najmanje 75% vezova, izuzev marina koje su u području
gdje nema automobilskog prometa i marina gdje to objektivno nije
moguće imati;

- Osiguranu prostoriju - skladište za odlaganje opreme plovnih
objekata.

*6. Zaposlenike i prostorije za zaposlenike:*

- Zaposlenici moraju biti odjeveni u službenu odjeću
koja se razlikuje ovisno o vrsti poslova, s bedževima s imenom
i prezimenom zaposlenika;

- Jednu skupinu prostorija za osobnu higijenu zaposlenika odvojeno
za muškarce i za žene, kada je u marini zaposleno više
od pet osoba različitog spola u jednoj smjeni, te tuš
kabine odvojeno za žene i muškarce koje se sastoje od
tuš kade s tušem s toplom i hladnom vodom, površine
najmanje 1,20 m².

- prostoriju za smještaj civilne i radne odjeće i obuće
i drugih osobnih predmeta zaposlenika - garderobu, opremljenu
garderobnim ormarićima, odvojeno za muškarce i za žene,
kada je u marini zaposleno više od 5 osoba istog spola u
jednoj smjeni.

*IV. Od ostalih nadopunujućih usluga na raspolaganju turistima-nautičarima
(trgovačkih, ugostiteljskih i dr.) marina mora imati:*

*1. Osigurane trgovačke usluge:*

- Prodaju tiska i drogerijske robe u krugu marine;

- Prodavaonicu živežnim namirnicama u krugu marine:

- Prodaju rezervnih dijelova za plovila i opreme za nautičare
u krugu marine;

- Postaju - crpku za gorivo i prodaju plina u plinskim bocama
u blizini marine a najviše na udaljenosti do 3 nm.

Iznimno, marine koje se nalaze u nacionalnim parkovima ne moraju
imati postaju-crpku za gorivo i prodaju plina u plinskim bocama.

*2. Osigurane ugostiteljske usluge:*

- Ugostiteljske objekte vrste: »restoran« i »caffe
bar« u krugu marine;

- Ugostiteljski objekt za smještaj iz skupine »hoteli«
najmanje kategorije koja se označava s dvije zvjezdice,
u marini ili neposrednoj blizini marine na udaljenosti najviše
do 500 metara, (ugostiteljske usluge u ugostiteljskim objektima
može pružati i druga pravna ili fizička osoba-ugostitelj).

*3. Osigurane ostale usluge:*

- Radionicu za popravak i održavanje (servisiranje) plovnih
objekata;

- Radionicu za popravak motora;

- Elektro - radionicu;

- Usluge popravka jedara;

- Usluge čišćenja plovnih objekata;

- Usluge pranja, glačanja i kemijskog čišćenja
rublja turistima-nautičarima;

- Usluge ambulantne zdravstvene zaštite na udaljenosti najviše
do 3 km,

- Mogućnost iznajmljivanja plovnih objekata;

- Mogućnost korištenja terena za šport i rekreaciju
na udaljenosti najviše do 2 km.

Iznimno, odredbe alineje 1., 2., 3., 4. i odredbe o uslugama kemijskog
čišćenja rublja turistima nautičarima
iz alineje 6. i odredbe alineje 7., ove točke ne primjenjuju
se na marine koje se nalaze u nacionalnim parkovima.

*Kvaliteta uređenja i opreme, te razina kvalitete
održavanja marine s ukupnim nadopunjujućim uslugama
kojima marina raspolaže.*

Članak 29.

(1) Svim kategorijama marina propisanim ovim Pravilnikom utvrđuje
se:

- Kvaliteta uređenja i opreme (izbor razine kvalitete uređenja
i opreme u cijelosti zajedno s pripadajućim nadopunjujućim
uslugama u krugu marine, bez obzira što pojedine usluge pružaju
pravne i fizičke osobe koje ne posluju marinom.

- Razina kvalitete redovitog (tehničkog i higijenskog)
održavanja marine i pojedinih nadopunjujućih usluga
u krugu marine, bez obzira što pojedine usluge pružaju
pravne i fizičke osobe koje ne posluju marinom.

(2) Kvaliteta uređenja i opreme (izbor razine kvalitete uređenja
i opreme) zajedno s pripadajućim nadopunjujućim uslugama
u krugu marine, u svakoj marini bez obzira na kategoriju koja
se za marinu utvrđuje, a s obzirom na zatečeno činjenično
stanje prilikom očevida, može se ocijeniti kao:

1. dobra (primjerena za marinu treće - najniže kategorije)

2. vrlo dobra (primjerena za marinu druge - srednje kategorije)

3. odlična (primjerena za marinu prve - najviše kategorije).

(3) Razina kvalitete redovitog održavanja marine i pojedinih
nadopunjujućih usluga u krugu marine, u svakoj marini bez
obzira na kategoriju koja se za marinu utvrđuje, a s obzirom
na zatečeno činjenično stanje prilikom očevida,
može se ocijeniti kao:

1. dobra (primjerena za marinu treće - najniže kategorije)

2. vrlo dobra (primjerene za marinu druge - srednje kategorije)

3. odlična (primjerena za marinu prve - najviše kategorije).

*Označavanje vrsta i kategorija luka nautičkog
turizma*

Članak 30.

(1) Vrste i kategorije luka nautičkog turizma označavaju
se standardiziranim pločama.

(2) Oznaka za kategoriju luke nautičkog turizma je rimski
broj i to:

- za najnižu kategoriju broj: III.

- za srednju kategoriju broj: II.

- za najvišu kategoriju broj: I.

(3) Standardiziranu ploču iz odredbi stavka 1. ovog članka
s oznakom vrste luke nautičkog turizma imaju sljedeće
vrste luka:

1. Sidrište s riječju: SIDRIŠTE

2. Privezište s riječju: PRIVEZIŠTE

3. Suha marina s riječima: SUHA MARINA.

(4) Standardiziranu ploču iz odredbi stavka 1. ovog članka
s oznakom vrste i kategorije luke nautičkog turizma imaju
sljedeće luke:

1. Marina I. kategorije s riječima i oznakom: MARINA I.
KATEGORIJE

2. Marina II. kategorije s riječima i oznakom: MARINA II.
KATEGORIJE

3. Marina III. kategorije s riječima i oznakom: MARINA
III. KATEGORIJE.

(5) Standardizirane ploče iz odredbi stavka 1. ovog članka
su od visoko poliranog nehrđajućeg čelika, na
kojem je otisnuto tamno plavo polje, na način, da ono ostaje
u okviru od neobojenog visokopoliranog nehrđajućeg čelika.
Na ploči su uz gornji rub u istoj crti neobojenim visokopoliranim
čelikom ispisani: oznaka kategorije, a ispod toga naziv
vrste luke nautičkog turizma odnosno za neke luke samo
naziv vrste luke. Uz donji rub povučena je crta ispod koje
je ispisano: Republika Hrvatska, Ministarstvo turizma i broj ploče.
Ploča je veličine 400 mm¤300 mm, sa svinutim
rubovima 12 mm.

(6) Grafička rješenja standardiziranih ploča
iz odredbe stavka 1. ovog članka sadržana su u Prilogu
I. koji je sastavni dio ovog Pravilnika.

(7) Nadležnost u svezi kakvoće, tehničke izvedbe
i odabira izvođača radova izrade standardiziranih ploča
iz odredbe stavka 1. ovog članka ima Ministarstvo turizma.

(8) Standardizirane ploče iz odredbe stavka 1. ovog članka
izdaje Ministarstvo turizma temeljem rješenja o minimalnim
uvjetima odnosno kategorizaciji luke nautičkog turizma.
Troškove izrade i dostave standardizirane ploče snosi
pravna ili fizička osoba koja posluje lukom nautičkog
turizma.

Članak 31.

U luci nautičkog turizma na vidnom mjestu mora biti istaknuta
ovim Pravilnikom propisana oznaka vrste u koju je razvrstana luka
nautičkog turizma, a ako se luka nautičkog turizma
kategorizira tada i oznaka kategorije kojom je luka kategorizirana.

V. NAČIN UTVRÐIVANJA MINIMALNIH UVJETA LUKA
NAUTIČKOG TURIZMA I NAČIN KATEGORIZACIJE MARINA

Članak 32.

(1) Zahtjev za utvrđivanje minimalnih uvjeta luke nautičkog
turizma (sidrišta, privezišta i suhe marine) podnosi
se nadležnom tijelu državne uprave (nadležni županijski
ured) prema sjedištu luke nautičkog turizma.

(2) Zahtjev za utvrđivanje minimalnih uvjeta i kategorije
marine podnosi se Ministarstvu turizma.

(3) Uz zahtjev iz odredbi stavka 1. i 2. ovog članka, po
potrebi ispitnog postupka, prilažu se odgovarajući
podaci o luci nautičkog turizama i podaci o pravnoj odnosno
fizičkoj osobi koja posluje lukom nautičkog turizma.
Po ocijenjenoj potrebi, s obzirom na podatke iz zahtjeva, nadležno
upravno tijelo odnosno Ministarstvo turizma će uz zahtjev
od podnositelja zahtjeva zatražiti na uvid i odgovarajuću
dokumentaciju.

Članak 33.

(1) Postupak kojim se utvrđuje jesu li ispunjeni uvjeti za
sidrište, privezište i suhu marinu provodi komisija
nadležnog županijskog ureda (u daljnjem tekstu: nadležni
ured) prema sjedištu luke nautičkog turizma. Komisija
nadležnog ureda sastoji se od tri člana koje imenuje
pročelnik nadležnog ureda.

(2) Komisiju iz stavka 1. ovog članka čine stručni
djelatnici nadležnog ureda.

Članak 34.

(1) Postupak kojim se utvrđuje jesu li ispunjeni minimalni
uvjeti i uvjeti za kategoriju za marine provode komisije Ministarstva
turizma koje imenuje ministar turizma. Jedna komisija sastoji
se od tri člana.

(2) Komisije iz stavka 1. ovog članka čine stručni
djelatnici Ministarstva turizma, pročelnik nadležnog
ureda, te po potrebi, suradnici iz drugih stručnih, gospodarskih
i znanstvenih područja.

Članak 35.

(1) Podnositelj zahtjeva za utvrđivanje minimalnih uvjeta
odnosno kategorije luke nautičkog turizma snosi troškove
postupka iz odredbi članka 34. i 35. ovog Pravilnika, koje
čine: dnevnice, troškovi prijevoza, troškovi
smještaja i naknada za rad (očevid) članovima
komisija.

(2) Članovima komisija po jednoj luci nautičkog
turizma pripada naknada za rad (očevid) u iznosu jedne
dnevnice neto.

VI. PRIJELAZNE I ZAVRŠNE ODREDBE

Članak 36.

(1) Postojeće luke nautičkog turizma moraju se uskladiti
s odredbama ovog Pravilnika do 1. travnja 2000. godine.

(2) Postojeće luke nautičkog turizma, dok se ne usklade
s odredbama ovog Pravilnika, mogu poslovati sukladno rješenjima
o minimalnim uvjetima odnosno kategoriji (ako se luka kategorizira)
pribavljenim od nadležnih upravnih tijela temeljem ranije
važećih propisa.

Članak 37.

Danom stupanja na snagu ovog Pravilnika prestaje važiti Pravilnik
o lukama nautičkog turizma (»Narodne novine«
br.109/96, 42/98 i 110/99).

Članak 38.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/99-01/52
Ur. broj: 529-04-99-1
Zagreb, 10. prosinca 1999.

Ministar
**Ivan Herak,** v. r.

Prilog I

GRAFIČKA RJEŠENJA STANDARDIZIRANIH PLOČA ZA OZNAČAVANJE VRSTA I KATEGORIJA LUKA NAUTIČKOG TURIZMA

![](dodatni/371644.gif)
![](dodatni/371645.gif)

Pravilnik, NN 142/1999-2158